Document ID: 32005D0371

PADOMES LĒMUMS
(2005. gada 3. marts),
attiecībā uz Nolīguma parakstīšanu starp Eiropas Kopienu un Albānijas Republiku par tādu personu atpakaļuzņemšanu, kuras uzturas nelikumīgi
(2005/371/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 63. panta 3. punkta b) apakšpunktu, saistībā ar tā 300. panta 2. punkta pirmās daļas otro teikumu,
ņemot vērā Komisijas priekšlikumu,
tā kā:
(1)
Padome ar 2002. gada 28. novembra lēmumu pilnvaroja Komisiju vest sarunas par Nolīgumu starp Eiropas Kopienu un Albānijas Republiku par tādu personu atpakaļuzņemšanu, kuras uzturas nelikumīgi.
(2)
Sarunas par nolīgumu notika 2003. gada 15. un 16. maijā, 18. septembrī un 5. novembrī.
(3)
Būtu jāparaksta 2004. gada 18. decembrī Briselē parafētais nolīgums, paredzot tā noslēgšanu vēlāk.
(4)
Saskaņā ar 3. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Apvienotā Karaliste ir paziņojusi, ka tā vēlas piedalīties šī lēmuma pieņemšanā un piemērošanā.
(5)
Saskaņā ar 1. un 2. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, un neskarot minētā protokola 4. pantu, Īrija nepiedalās šā Lēmuma pieņemšanā un šis Lēmums nav tai saistošs un nav jāpiemēro.
(6)
Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šā Lēmuma pieņemšanā un šis Lēmums nav tai saistoša un nav jāpiemēro,
IR NOLĒMUSI ŠĀDI.
1. pants
Ar šo Kopienas vārdā tiek apstiprināta Nolīguma parakstīšana starp Eiropas Kopienu un Albānijas Republiku par tādu personu atpakaļuzņemšanu, kuras uzturas nelikumīgi, ņemot vērā Padomes lēmumu pat minētā nolīguma noslēgšanu.
Nolīguma teksts ir pievienots šim lēmumam.
2. pants
Ar šo Padomes priekšsēdētājs ir pilnvarots norīkot personu(-as), kas ir tiesīgas Eiropas Kopienas vārdā parakstīt nolīgumu, ņemot vērā tā noslēgšanu.
Briselē, 2005. gada 3. martā

Labels: 0
18
15
5